Fl-24 ta' Mejju 2017, il-Kunsill u l-Parlament Ewropew laħqu ftehim proviżorju li joffri żieda sinifikanti fl-appoġġ tal-UE lir-reġjuni milquta minn diżastri naturali. Ladarba jiġu adottati mill-Kunsill u l-Parlament, ir-regoli l-ġodda maqbula ser jipprevedu li l-UE tagħmel tajjeb għal massimu ta' 95 % tal-ispejjeż ta' rikostruzzjoni tar-reġjuni milquta minn terremoti, għargħar jew diżastri naturali oħra. Dan ifisser li l-kontribuzzjoni finanzjarja tal-UE għal xi reġjuni kważi ser tirdoppja mil-livell attwali ta' 50 %. L-appoġġ totali tal-UE għar-reġjuni milquta minn diżastri jista' jilħaq €9.8 biljun għall-perjodu 2014–2020. Dan minbarra l-€500 miljun mill-fond ta' solidarjetà li l-UE tista' timmobilizza kull sena biex tgħin lill-istati membri jiffaċċjaw diżastri naturali. "L-ebda reġjun fl-UE mhu sikur minn diżastru naturali. Il-ftehim tal-lum biex jiżdied l-appoġġ tal-UE huwa espressjoni tas-solidarjetà tagħna. Jagħraf li aħna lkoll vulnerabbli u għandna interess komuni li ngħinu lil xulxin biex niffaċċjaw diżastri naturali," qal is-segretarju parlamentari Malti għall-Fondi Ewropej u President tal-Kunsill, Dr. Ian Borg. Iż-żieda fir-rata ta' finanzjament tal-UE ser tapplika għal pagamenti mill-fond Ewropew għall-iżvilupp reġjonali (FEŻR). Il-volum totali tal-parti tal-FEŻR iffinanzjata mill-UE ta' madwar €196.4 biljun għall-perjodu 2014-2020 ser tibqa' l-istess. Il-passi li jmiss Wara l-approvazzjoni tal-lum mill-Kumitat tar-Rappreżentanti Permanenti tal-Kunsill, l-abbozz ta' regolament għad irid jiġi adottat mill-Parlament u l-Kunsill biex jidħol fis-seħħ. Aktar solidarjetà mar-reġjuni milquta minn diżastri naturali (stqarrija għall-istampa tad-29 ta' Marzu 2017)